Батша хөкүмәте алып барған иҫәпкә ярашлы ерҙе ҡуртымға алып хужалыҡ итеүсе ҡәүемдәр “типтәр” тип аталып йөрөтөлгән. Уларҙың ауылдары XVIII быуаттың 40-сы йылдарында барлыҡҡа килә башлай. 1834 йылғы рәүизгә ярашлы мишәрҙәр – 33, типтәрҙәр 1075 ауылда йәшәгән. Әйтергә кәрәк, 332 мең типтәрҙең 66 меңе – теге йәки был сәбәптәр арҡаһында аҫаба еренән мәхрүм ителгән башҡорт була. 1859 йылғы Х рәүиздә ебәрелмеш булып теркәлгән ерһеҙ башҡорттар иҫәбе 135 меңгә етә. Типтәрҙәрҙән тыш, XVIII быуат аҙағында аҫабалар менән килешеүгә ярашлы 70-80 мең яһаҡ, йомошло, сумаҙанлы һәм сауҙа татарҙары иҫәпләнгән.